**Najčastejšie otázky k príspevku na súčasti výchovno-vzdelávacieho procesu MŠ**

V prípade, že máte otázku súvisiacu s financovaním nového príspevku na súčasti výchovno- vzdelávacieho procesu materskej školy (ďalej len „MŠ“) prečítajte si prosím odpovede na nižšie uvedené otázky. Ak sa v nich nenachádza odpoveď na Vašu otázku, môžete ju adresovať na email: **janka.kusnirova@minedu.sk****.** Následne pridáme odpoveď na Vašu otázku do zoznamu otázok a odpovedí. Aktualizované dňa 7.5.2025.

**Otázka č. 1**

**Materská škola realizuje výlet pre deti, pre ktoré je predprimárne vzdelávanie povinné a ktoré sú členom domácnosti, ktorej členovi sa poskytuje pomoc v hmotnej núdzi.**

**Môže byť strava na výlete hradená z príspevku na súčasti výchovno-vzdelávacieho procesu MŠ ?**

V prípade celodenného výletu, ktorý sa realizuje pre deti, pre ktoré je predprimárne vzdelávanie povinné alebo pre deti, ktoré sú členmi domácnosti, ktorej členovi sa poskytuje pomoc v hmotnej núdzi nie je možné uhradiť stravné z poskytnutého príspevku na súčasti výchovno-vzdelávacieho procesu. Stravné v MŠ vrátane režijných nákladov hradí dieťaťu rodič. Ak sa pre deti organizuje celodenný výlet mimo materskej školy, dieťa je zo stravy odhlásené, poplatok za stravu na daný deň v škôlke rodič neplatí, z toho dôvodu stravu na výlete hradí rodič.

**Otázka č. 2**

**Je príspevok na súčasti výchovno-vzdelávacieho procesu MŠ vypočítaný na všetky deti plniace povinné predprimárne vzdelávanie, vrátane detí, ktoré ho plnia individuálnou formou alebo osobitným spôsobom podľa § 23 školského zákona (napr. vzdelávaním v školách v zahraničí)?**

Áno príspevok bol vypočítaný na základe údajov z Eduzberu na všetky deti v PPV a v HN vrátane detí vzdelávaných individuálnou formou a aj detí vzdelávaných v školách v zahraničí.

**Otázka č. 3**

**Môže MŠ použiť finančné prostriedky z príspevku tak, že na každé dieťa je stanovená suma 150 €? Alebo môže použiť príspevok tak, že na niektoré dieťa plniace PPV sa minie 200 € a na iné 100 €?**

Pridelené finančné prostriedky z príspevku nie sú určené na konkrétne dieťa, avšak je ich možné použiť len pre deti v PPV a v HN . Použitie príspevku je v kompetencii materskej školy to znamená, že použitie sumy príspevku na dieťa nemusí byť rovnomerné.

**Otázka č. 4**

**V mesiaci január 2025 sme už s deťmi absolvovali lyžiarsky výcvik, ktorého cena bola vo výške 100 € na dieťa. Budeme môcť uhradiť tento príspevok za deti v povinnom predprimárnom vzdelávaní z finančných prostriedkov, ktoré sme dostali prostredníctvom príspevku na súčasti výchovno-vzdelávacieho procesu vo výške 150 € na dieťa v predprimárnom vzdelávaní ? Môžu deti (predškoláci), ktoré už absolvovali lyžiarsky výcvik absolvovať aj školu v prírode, ktorej cena bude 75 € na dieťa?**

Finančné prostriedky pridelené na rok 2025 prostredníctvom príspevku na súčasti výchovno- vzdelávacieho procesu boli vypočítané podľa počtu detí v PPV, ktoré ste uviedli v Eduzbere k 15.9.2024 a prenásobené sumou 150 €. V septembri 2025 bude príspevok prepočítaný na obdobie september až december 2025 podľa stavu k 15. 9. 2025.

Pridelené finančné prostriedky z príspevku nie sú určené na konkrétne dieťa, ale sú určené na dieťa v PPV a v hmotnej núdzi. MŠ ich môže v celej pridelenej sume použiť na rôzne aktivity napr. pobyty detí v škole v prírode, výlety, exkurzie, saunovanie, plavecký a lyžiarsky kurz, iný športový výcvik, ale aj na kombináciu viacerých aktivít (v súlade so školským vzdelávacím programom).Pokiaľ by pridelená suma finančných prostriedkov nepostačovala, je potrebné dofinancovanie aktivít inými zdrojmi napr. príspevok od zriaďovateľa /rodičov*.*

**Otázka č. 5**

**Je už možné použiť finančné prostriedky pridelené prostredníctvom príspevku na súčasti výchovno-vzdelávacieho procesu MŠ na plavecký kurz pre deti v PPV aj v MŠ bez právnej subjektivity? Boli finančné prostriedky už poukázané?**

Finančné prostriedky pridelené prostredníctvom príspevku na súčasti výchovno-vzdelávacieho procesu v MŠ na dieťa (pre ktoré je predprimárne vzdelávanie povinné, alebo ktoré je členom domácnosti, ktorej členovi sa poskytuje pomoc v hmotnej núdzi) MŠVVaM SR rozpísalo v januári 2025. Finančné prostriedky dostane zriaďovateľ prostredníctvom regionálneho úradu školskej správy (ďalej len „RÚŠS“). V prípade, že finančné prostriedky neboli zriaďovateľovi poukázané, je potrebné sa obrátiť na príslušný RÚŠS.

Pridelené finančné prostriedky môže materská škola použiť na rôzne aktivity napr. pobyty detí v škole v prírode, výlety, exkurzie, saunovanie, plavecký a lyžiarsky kurz, iný športový výcvik, ale aj na kombináciu viacerých aktivít (v súlade so školským vzdelávacím programom).

**Otázka č. 6**

**Sme materská škola dvojtriedna, máme v triede deti, pre ktoré je  predprimárne vzdelávanie povinné a súčasne deti, pre ktoré nie je predprimárne vzdelávanie povinné. Môžem z príspevku hradiť plavecký kurz pre celú triedu?**

Príspevok na súčasti výchovno-vzdelávacieho procesu v materskej škole (ďalej len „MŠ“) podľa §4ag zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov sa poskytuje na dieťa, pre ktoré je predprimárne vzdelávanie povinné, alebo ktoré je členom domácnosti, ktorej členovi sa poskytuje pomoc v hmotnej núdzi.

Náklady na danú aktivitu pre deti, pre ktoré **nie je** predprimárne vzdelávanie povinné, môže MŠ financovať z iných zdrojov napr. príspevok od zriaďovateľov/rodičov.

**Otázka č. 7**

**Sme MŠ a dostali sme príspevok na súčasti výchovno-vzdelávacieho procesu MŠ, z ktorého môžeme financovať pobyty detí v škole v prírode, výlety, exkurzie, saunovanie, športový výcvik a ďalšie aktivity v súlade so školským vzdelávacím programom. Môžeme pridelené finančné prostriedky použiť na financovanie dopravy na danú aktivitu?**

Tento príspevok je  určený na financovanie školy v prírode,  výletov, exkurzií, saunovania, športového výcviku a ďalších aktivít v súlade so školským vzdelávacím programom v zmysle §28 ods.17 zákona č.245/2008 Z. z. o výchove a vzdelávaní (školský zákon) a o zmene a doplnení niektorých zákonov, pre dieťa, pre ktoré je predprimárne vzdelávanie povinné, alebo dieťa, ktoré je členom domácnosti, ktorej členovi sa poskytuje pomoc v hmotnej núdzi.

Z prideleného príspevku môže použiť finančné prostriedky materská škola na dopravu len pre deti v PPV a v hmotnej núdzi.

**Otázka č. 8**

**Pridelený príspevok na súčasti výchovno-vzdelávacieho procesu MŠ je len do augusta 2025? Za september až december dostaneme ďalšie finančné prostriedky podľa počtu detí povinného predprimárneho vzdelávania?**

Príspevok v sume 150€ bol daný na celý rok 2025 na 1 dieťa, pre ktoré je predprimárne vzdelávanie povinné, alebo dieťa, ktoré je členom domácnosti, ktorej členovi sa poskytuje pomoc v hmotnej núdzi.

Finančné prostriedky boli vypočítané podľa počtu detí, pre ktoré je predprimárne vzdelávanie povinné alebo ktoré je členom domácnosti, ktorej členovi sa poskytuje pomoc v hmotnej núdzi, ktoré ste uviedli v Eduzbere k 15.9.2024 a prenásobené sumou 150 €. V septembri 2025 bude príspevok prepočítaný na obdobie september až december 2025 podľa stavu k 15. 9. 2025.

Pokiaľ budete mať nárast počtu deti v PPV a v hmotnej núdzi, tak Vám MŠVVaM SR navýši pridelené finančné prostriedky, pokiaľ bude takýchto detí menej, tak sa zníži rozpočet za daný príspevok.

**Otázka č. 9**

**V materskej škole máme jednu triedu s počtom 22 detí, z toho 10 detí plní PPV. Môžem z tohto príspevku uhradiť divadelné predstavenie?  Bábkoherci prídu k nám do MŠ, suma je stanovená fixne pre všetky deti, alebo je potrebné financie rozčleniť na počet detí plniacich PPV?**

Príspevok na súčasti výchovno-vzdelávacieho procesu v materskej škole (ďalej len „MŠ“) podľa §4ag zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov sa poskytuje na dieťa, pre ktoré je predprimárne vzdelávanie povinné, alebo ktoré je členom domácnosti, ktorej členovi sa poskytuje pomoc v hmotnej núdzi.

Náklady na danú aktivitu pre deti, pre ktoré **nie je** predprimárne vzdelávanie povinné, môže MŠ financovať z iných zdrojov napr. príspevok od zriaďovateľov/rodičov.

**Otázka č. 10**

**Je možné použiť príspevok na súčasti výchovno-vzdelávacieho procesu MŠ aj na vonkajšie herné prvky? Je ešte stále možné zakúpiť aj učebné pomôcky?**

Tento príspevok je  určený na financovanie školy v prírode,  výletov, exkurzií, saunovania, športového výcviku a ďalších aktivít v súlade so školským vzdelávacím programom v zmysle §28 ods.17 zákona č.245/2008 Z. z. o výchove a vzdelávaní (školský zákon) a o zmene a doplnení niektorých zákonov, pre dieťa, pre ktoré je predprimárne vzdelávanie povinné alebo dieťa, ktoré je členom domácnosti, ktorej členovi sa poskytuje pomoc v hmotnej núdzi.

Učebné pomôcky a vonkajšie herné prvky si MŠ môže zakúpiť z normatívnych finančných prostriedkov.

**Otázka č. 11**

**Mohla by MŠ zakúpiť licenciu na edukačný program pre interaktívne tabule  z príspevku na súčasti výchovno-vzdelávacieho procesu?**

Tento príspevok je  určený na financovanie školy v prírode,  výletov, exkurzií, saunovania, športového výcviku a ďalších aktivít v súlade so školským vzdelávacím programom v zmysle §28 ods.17 zákona č.245/2008 Z. z. o výchove a vzdelávaní (školský zákon) a o zmene a doplnení niektorých zákonov, pre dieťa, pre ktoré je predprimárne vzdelávanie povinné alebo dieťa, ktoré je členom domácnosti, ktorej členovi sa poskytuje pomoc v hmotnej núdzi.

Edukačný program pre interaktívne tabule si MŠ môže zakúpiť z normatívnych finančných prostriedkov.

**Otázka č. 12**

**Je možné z príspevku na súčasti výchovno-vzdelávacieho procesu MŠ uhradiť náklady na pedagogický dozor ( stravné, cestovné, ubytovanie, ...), ktorý odchádza s deťmi, pre ktoré je predprimárne vzdelávanie povinné do školy v prírode ( v súlade so školským vzdelávacím programom) ?**

Predpokladáme, že pedagogický dozor zabezpečujú pani učiteľky MŠ, ktoré sú vyslané na služobnú cestu ( do školy v prírode) a náklady súvisiace s touto služobnou cestou budú mať hradené z normatívnych FP.

Pokiaľ by bol pedagogický dozor napr. rodič s pedagogickým vzdelaním, náklady si uhrádza sám, resp. ich MŠ uhrádza z iných zdrojov ako je štátny rozpočet.

**Otázka č. 13**

**Je možné z príspevku na súčasti výchovno-vzdelávacieho procesu MŠ uhradiť náklady ( ubytovanie, strava...) na zdravotníka, ktorý má s materskou školou uzatvorenú dohodu o vykonaní práce, ktorý odchádza s deťmi, pre ktoré je predprimárne vzdelávanie povinné do školy v prírode ?**

Ak do školy v prírode príjme MŠ na dohodu o vykonaní práce zdravotníka, potom náklady na úhradu tejto dohody môže MŠ uhradiť z FP, ktoré dostala prostredníctvom príspevku na súčasti VVP. Pokiaľ sa školy v prírode zúčastňujú aj iné deti ako deti v PPV a v HN, potom náklady na zdravotníka sa uhradia z príspevku len pomernou časťou.

**Otázka č. 14**

**Je možné z príspevku na súčasti výchovno- vzdelávacieho procesu MŠ financovať inštruktora lyžovania, ktorý nie je zamestnancom materskej školy pre deti, ktoré je predprimárne vzdelávanie povinné a deti v hmotnej núdzi ?**

Ak inštruktor lyžovania nie je zamestnancom MŠ, náklady súvisiace s odmenou pre inštruktora lyžovania je možné uhradiť z FP, ktoré MŠ dostala prostredníctvom príspevku na súčasti VVP.

Pokiaľ sa lyžiarskeho výcviku zúčastňujú aj iné deti ako deti v PPV a v HN, z príspevku možno prispieť na inštruktora len pomernou časťou.

**Otázka č. 15**

**Sme Základná škola s materskou školou, zriaďovateľ je obec a súčasťou školy je MŠ. Môžeme príspevok na súčasti výchovno-vzdelávacieho procesu v materskej škole použiť na úhradu osobných výdavkov (odmena alebo osobný príplatok + odvody na poistné) učiteľke ZŠ, ktorá 1x týždenne v MŠ učí predškolákov anglický jazyk metódou Jolly Phonics? Alebo s ňou musíme uzatvoriť Dohodu o pracovnej činnosti?**

Ak pani učiteľka je zamestnancom školy, ktorej súčasťou je materská škola, v ktorej odučí 1 krát týždenne anglický jazyk, odporúčame z príspevku na súčasti výchovno-vzdelávacieho procesu MŠ financovať za odučené hodiny odmenu alebo osobný príplatok pani učiteľky spolu s príslušnými odvodmi zamestnávateľa.

**Otázka č. 16**

**Mám otázku ohľadom príspevku na súčasti výchovno- vzdelávacieho procesu (VVP) na rok 2025, ktorý je určený pre deti v MŠ. Môžu sa finančné prostriedky z tohto príspevku použiť napríklad na školu v prírode, plavecký výcvik, exkurzie, výlety a podobne? Môžeme ho použiť aj na nákup vstupeniek do kina a autobusovú prepravu na tieto podujatia? V prípade školy v prírode, lyžiarskeho výcviku a korčuliarskeho kurzu je podmienka, že musí trvať minimálne 5 dní ako je to u škôl?**

Pokiaľ sú škola v prírode, plavecký kurz, exkurzie, výlety, kino v súlade so školským vzdelávacím programom, môžete daný príspevok použiť na tieto aktivity vrátane nákupu vstupeniek a aj nákladov spojených s dopravou, ale len pre deti v PPV a v HN. Dĺžka pobytu v škole v prírode, lyžiarskeho výcviku a korčuliarskeho kurzu nie je určená zákonom.

**Otázka č. 17**

**Je možné použiť FP určené na príspevok na súčasti výchovno-vzdelávacieho procesu MŠ aj na kultúrne predstavenia, ktoré budú realizované inou organizáciou priamo v priestoroch MŠ alebo musia byť tieto kultúrne podujatia organizované mimo objektu MŠ?**

Pokiaľ sú kultúrne predstavenia v súlade so školským vzdelávacím programom môžete pridelené finančné prostriedky na tieto aktivity použiť, avšak len pre deti v PPV a v HN. Príspevok je možné použiť na kultúrne predstavenia realizované v priestoroch školy, alebo mimo nej.

**Otázka č. 18**

**Je možné využiť príspevok na súčasti výchovno-vzdelávacieho procesu v MŠ na výchovno-vzdelávací koncert, resp. divadielko, ktoré by bolo priamo v zariadení MŠ?**

Odpoveď na otázku je uvedená v odpovedi na otázku č.3.

**Otázka č. 19**

**V MŠ máme jednu triedu. V tomto školskom roku máme 2 predškolákov. Dostali sme príspevok na súčasti výchovno-vzdelávacieho procesu MŠ na 2 deti. Môžeme tento príspevok použiť na nákup učebných pomôcok?**

Podľa §28 ods. 17 zákona č. 245/2008 Z .z. v znení neskorších predpisov je príspevok na súčasti VVP MŠ určený na pobyty detí v škole v prírode, výlety, exkurzie, saunovanie, športový výcvik a ďalšie aktivity v súlade so školským vzdelávacím programom.

Príspevok na súčasti VVP nie je určený na zakúpenie učebných pomôcok.

**Otázka č. 20**

**Príspevok na súčasti výchovno-vzdelávacieho procesu MŠ /pohybové aktivity/, ktoré sme dostali za obdobie 1-8/2025 pre MŠ bez práv. subjektivity musíme použiť do konca augusta 2025?**

Príspevok je daný na celý rok 2025 a je možné ho použiť do konca kalendárneho roka, t. j. do 31.12.2025.

V septembri 2025 bude príspevok prepočítaný na obdobie september až december 2025 podľa stavu k 15. 9. 2025. Pokiaľ budete mať nárast počtu deti v PPV a v hmotnej núdzi v porovnaní s počtom detí, na ktoré bol príspevok pridelený, tak Vám MŠVVaM SR navýši pridelené finančné prostriedky, pokiaľ bude takýchto detí menej, tak sa zníži rozpočet za daný príspevok.

**Otázka č. 21**

**Ak z príspevku na súčasti výchovno-vzdelávacieho procesu MŠ prispievame napríklad na plavecký výcvik, potom ak na tento výcvik idú aj deti, pre ktoré príspevok neplatí /nie sú predškoláci/ je potrebné faktúru vystaviť osobitne pre predškolákov a osobitne pre ostatné deti? Z akých zdrojov budú uhradené náklady za deti, na ktoré sme tento príspevok nedostali?**

Pokiaľ je plavecký výcvik v súlade so školským vzdelávacím programom, je možné pridelené finančné prostriedky na túto aktivitu použiť, avšak len pre deti v PPV a v HN. Odporúčame celkovú sumu za aktivitu rozčleniť na deti v PPV a HN a ostatné deti, ktoré sa aktivity zúčastnia. Financovanie aktivít pre ostatné deti môžete realizovať z iných zdrojov, napr. z príspevku od zákonného zástupcu na čiastočnú úhradu nákladov na výchovu a vzdelávanie v MŠ v súlade s §2 ods. 5 a 6 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov.

**Otázka č. 22**

**Máme MŠ bez právnej subjektivity. Dostali sme na obec príspevok nenormatívny na súčasti výchovno-vzdelávacieho procesu MŠ- §4ag. Je možné tieto prostriedky použiť aj na psychologické služby - depistáž pre predškolákov?**

Príspevok na súčasti VVP MŠ nie je možné použiť na depistáž detí v PPV a v HN. Toto sú výkony poradenského zariadenia, ktoré sú hradené zo štátneho rozpočtu podľa §5 a §6aa v zmysle zákona č.597/2003 Z. z. o financovaní základných škôl, stredných škôl a školských zariadení v znení neskorších predpisov. Z uvedeného dôvodu je zariadenie poradenstva a prevencie povinné vykonať tieto činnosti v MŠ bezplatne, aby nedochádzalo k duplicitnému financovaniu zo štátneho rozpočtu.

**Otázka č. 23**

**Je možné  z príspevku na súčasti výchovno-vzdelávacieho procesu MŠ hradiť krúžkovú činnosť detí, pre ktoré je predprimárne vzdelávanie povinné?**

Príspevok na súčasti VVP MŠ je určený na financovanie školy v prírode, výletov, exkurzií, saunovania, športového výcviku a ďalších aktivít v súlade so školským vzdelávacím programom v zmysle §28 ods.17 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.

Ak krúžková činnosť súvisí s výchovno-vzdelávacím procesom detí v MŠ a je v súlade so školským vzdelávacím programom, potom je možné túto aktivitu financovať z príspevku, ale len deťom v PPV a v HN.

**Otázka č. 24**

**Je možné použiť príspevok na súčasti výchovno-vzdelávacieho procesu (VVP )MŠ na úhradu vstupného pedagogických zamestnancov, ktorí sprevádzajú deti na týchto aktivitách (napr. do bábkového divadla, do múzea, do ZOO, na lanovku a pod.,)?**

Príspevok na súčasti VVP MŠ je určený na financovanie školy v prírode, výletov, exkurzií, saunovania, športového výcviku a ďalších aktivít v súlade so školským vzdelávacím programom v zmysle §28 ods.17 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.

Príspevok je určený na aktivity pre deti v PPV a v HN. Z uvedeného vyplýva, že z týchto finančných prostriedkov nie je možné uhrádzať vstupné pre pedagogických zamestnancov.

**Otázka č. 25**

**MŠ organizovala pre deti divadelné predstavenie priamo v priestoroch MŠ. Následne bola vystavená faktúra za predstavenie. Môžeme časť nákladov za poskytnutú službu financovať z finančných prostriedkov určených na súčasti výchovno-vzdelávacieho procesu (rozpočítaním podľa počtu predškolákov) a zvyšok za ostatné deti uhradiť z normatívnych finančných prostriedkov určených na prevádzkové náklady?**

Ak je divadelné predstavenie v súlade so školským vzdelávacím programom, môžete pridelené finančné prostriedky z príspevku na súčasti VVP MŠ na tieto aktivity použiť, avšak len pre deti v PPV a v HN. Náklady spojené s danou aktivitou pre ostatné deti je možné financovať z normatívnych FP určených na prevádzkové náklady, alebo z príspevku zákonného zástupcu na čiastočnú úhradu nákladov na výchovu a vzdelanie, prípadne z iných zdrojov.

**Otázka č. 26**

**Je možné finančné prostriedky z príspevku na súčasti výchovno - vzdelávacieho procesu (VVP) MŠ použiť aj v rámci pohybovej aktivity a zabezpečiť do MŠ  skákacie atrakcie ? Môže byť preplatená návšteva interiérového ihriska ( šmykľavky do guličkového bazéna, preliezky, lezecká stena...) ?**

Príspevok na súčasti VVP MŠ je určený na financovanie úhrady nákladov súvisiacich s účasťou detí na súčastiach výchovno-vzdelávacieho procesu v súlade so školským vzdelávacím programom (školy v prírode, výletov, exkurzií, saunovania, športového výcviku a ďalších aktivít v súlade so školským vzdelávacím programom v zmysle §28 ods.17 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov).

Finančné prostriedky z príspevku na súčasti VVP MŠ je možné použiť na tieto aktivity len pre deti v PPV a v HN, avšak iba ak ide o aktivity, ktorých cieľom je rozvíjanie a precvičovanie pohybových schopností a zručností detí. Príspevok nie je možné použiť na nákup skákacích atrakcií, je ho však možné použiť na zabezpečenie skákacích atrakcií formou služby.

**Otázka č. 27**

**Materská škola chce prostriedky pridelené na súčasti výchovno-vzdelávacieho procesu MŠ  pre predškolákov použiť na školu v prírode. Môžu sa z tohto príspevku uhradiť všetky náklady súvisiace s účasťou predškolákov v škole v prírode, tzn. doprava, ubytovanie a strava ? Ako je to s nákladmi na pedagogických zamestnancov, ktorí sú s deťmi ?  Môžu byť náklady na týchto zamestnancov (doprava, ubytovanie, strava) hradené z tohto príspevku ? Ak nie, je potrebné mať samostatnú faktúru na náklady za deti a samostatnú na náklady za pedagogický dozor ? V tom prípade sa účasť pedagógov považuje za pracovnú cestu a hradí sa z prevádzkového normatívu ?**

Z príspevku na súčasti výchovno-vzdelávacieho procesu môžu byť uhradené všetky náklady súvisiace s organizovaním školy v prírode (doprava, ubytovanie a strava) pre deti v PPV a v HN.

Náklady na pedagogických zamestnancov (doprava, ubytovanie a strava) nie je možné z príspevku hradiť. Náklady spojené s účasťou pedagogických zamestnancov, ktorí pôjdu na služobnú cestu ( škola v prírode) budú hradené v rámci cestovných náhrad z normatívnych finančných prostriedkov MŠ.

Z dôvodu prehľadnosti odporúčame vystavenie dvoch faktúr.

**Otázka č. 28**

**Je možné použiť finančné prostriedky z príspevku na súčasti výchovno-vzdelávacieho procesu MŠ aj na cestovné poistenie detí a pani učiteliek ?**

Finančné prostriedky z príspevku na súčasti VVP MŠ je možné použiť na úhradu cestovného poistenia, ktoré je súčasťou nákladov na výlet, exkurziu, prípadne školu v prírode, avšak len pre deti v PPV a v HN.